病後有感作
作者：虞儔
朝代：宋

paragraphs: 今旦病思清，把書坐晴簷。
體舒百息勻，心遠萬慮恬。
收視等庖郢，妙觀到羲炎。
頓忘饑寒苦，但覺中邊甜。
習氣尚稍稍，自喜良沾沾。
故家東堂書，高架紛懸籤。
我時且兒子，氣欲俱并兼。
澆著胸次間，政爾意不廉。
此意竟蹉跎，衰遲侵戟髯。
邇來又留滯，鬰鬰三年淹。
是秋節物高，露白原草霑。
斜河轉空闊，夜氣方森嚴。
此日足可惜，黄塵滿征襜。
明年會當歸，赤米薦白鹽。
繙經慰老眼，甘作書蠹潜。
共嘲玄尚白，指笑突不黔。
亦知屠沽兒，羔豚方屬饜。